KSÍ tilkynnti í gærkvöldi að Ragnar Sigurðsson yrði ekki með íslenska landsliðinu í fótbolta í vináttuleikjum við Mexíkó, Færeyjar og Pólland. Liðið er komið til Dallas í Texas í Bandaríkjunum, þar sem vináttuleikur við Mexíkó fer fram 30. maí. Ekki verður kallaður til annar leikmaður í stað Ragnars.
Ragnar Sigurðsson er fimmti leikmaðurinn sem dregur sig úr landsliðshópnum í vikunni en fyrir höfðu Arnór Ingvi Traustason, Rúnar Már Sigurjónsson, Viðar Örn Kjartansson og Kári Árnason tilkynnt að þeir yrðu ekki með liðinu í vináttuleikjunum þremur. Liðið mætti til Dallas á miðvikudag þar sem það hefur æft á æfingasvæði SMU háskólans. Leikurinn gegn Mexíkó fer fram aðfaranótt sunnudags á AT&T leikvanginum, heimavelli NFL liðsins Dallas Cowboys, þar sem búist er við allt að 40 þúsund áhorfendum.
Keppni í Olísdeild karla í handbolta lauk í gærkvöld og ljóst er hvaða lið það verða sem mætast í úrslitakeppninni sem hefst 31. maí. Liðin sem mætast í 8-liða úrslitum úrslitakeppninnar eru því Haukar og Afturelding, FH og ÍBV, Valur og KA og loks Selfoss og Stjarnan. Tveir leikir verða spilaðir mánudagskvöldið 31. maí og 2 leikir þriðjudagskvöldið 1. júní. Tveir leikir eru spilaðir í hverju einvígi, heima og að heiman, og liðið sem hefur betur með samanlagðri markatölu kemst áfram í undanúrslit.
Valskonur eru komnar yfir 1-0 í úrslitaeinvíginu við Hauka um Íslandsmeistaratitilinn í körfubolta. Valur vann fyrsta leik liðanna sem fram fór í gærkvöld með þrettán stiga mun 58-45. Liðin mætast aftur á Ásvöllum á sunnudag klukkan korter yfir átta en vinna þarf þrjá leiki til þess að verða Íslandsmeistari.
Þrátt fyrir markalaust jafntefli við botnlið Fylkis er Selfoss enn á toppi Pepsi Max deildar kvenna í fótbolta eftir leiki gærkvöldsins. Liðið er með 13 stig, 1 stigi meira en Breiðablik í 2. Sæti. Breiðablik sigraði Val í 10 marka leik 7-3. Þór/KA vann 2-1 sigur á nýliðum Tindastóls og ÍBV vann útisigur á Keflavík 2-1